**Likumprojekta**

**„Grozījums likumā „Par privatizācijas sertifikātiem”” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Likumprojekts ir sagatavots pēc Ekonomikas ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Šā gada 1.janvārī stājās spēkā grozījumi likumā „Par privatizācijas sertifikātiem”, kas paredz, ka privatizācijas sertifikātu kontu apkalpošana ir valsts pārvaldes uzdevums, kas aptver privatizācijas sertifikātu kontu atvēršanu, uzturēšanu, sertifikātu ieskaitīšanu privatizācijas sertifikātu kontā un citus ar sertifikātu kontu apkalpošanu un sertifikātu apgrozību saistītus pakalpojumus (likuma “Par privatizācijas sertifikātiem” 1.panta 10.apakšpunktu). Saskaņā ar likuma „Par privatizācijas sertifikātiem” 3.1 panta pirmo daļu Ministru kabinets normatīvajos aktos noteiktajos gadījumos un kārtībā var deleģēt privātpersonai privatizācijas sertifikātu kontu apkalpošanu un privatizācijas sertifikātu aprites administrēšanu. Atbilstoši Ministru kabineta 2013.gada 17.decembra noteikumu Nr.1522 „Noteikumi par privatizācijas sertifikātu kontu apkalpošanas uzdevuma deleģēšanu” 1.punktam valsts akciju sabiedrībai „Latvijas Attīstības Finanšu institūcija „Altum” (turpmāk – sabiedrība „Altum”) ar 2014.gada 1.janvāri tika deleģēta privatizācijas sertifikātu kontu apkalpošanas uzdevuma izpilde. Līdz ar to, pamatojoties uz likuma „Par privatizācijas sertifikātiem”” pārejas noteikumu 11.punktu, kredītiestādēm, kuras līdz šā likuma 3.1 panta pirmās daļas spēkā stāšanās dienai bija ieguvušas tiesības apkalpot privatizācijas sertifikātu kontus, tai skaitā likvidējamai valsts akciju sabiedrībai „Latvijas Krājbanka” (turpmāk – likvidējamā „Latvijas Krājbanka”), ir pienākums nodot to turējumā esošos privatizācijas sertifikātu kontus līdz 2014.gada 31.maijam sabiedrībai „Altum”. Patlaban ir uzsākts privatizācijas sertifikātu kontu pārcelšanas process. Minētajā procesā ir konstatēta problēma, kas kavē likuma „Par privatizācijas sertifikātiem” pārejas noteikumu 11.punktā dotā uzdevuma izpildi – privatizācijas sertifikātu kontu pārcelšanu uz sabiedrību „Altum”. Attiecīgi likvidējamā „Latvijas Krājbanka” sniedzot privatizācijas sertifikātu kontu apkalpošanas pakalpojumu ir uzkrājusi ievērojamu daudzumu dažāda veida dokumentu, kas tiek individuāli uzskaitīts katrā privatizācijas sertifikātu kontu lietā. Uz 2014.gada 1.martu likvidējamā „Latvijas Krājbanka” joprojām ir atvērti 348410 privatizācijas sertifikātu (tai skaitā īpašuma kompensācijas sertifikātu) konti un vēl ir aptuveni 1,7 miljonu slēgto privatizācijas sertifikātu kontu. Pie minēto privatizācijas sertifikātu kontu atvēršanas, privatizācijas sertifikātu emitēšanas, privatizācijas sertifikātu apgrozības vai to slēgšanas kredītiestādē ir jāiesniedz dažāda veida dokumenti. Piemēram atverot privatizācijas sertifikātu kontus, konta turētājam fiziska persona iesniedz sekojošus dokumentus: a) personu identificējošu dokumenta kopiju; b) iesniegumu kontu atvēršanai vai slēgšanai; c) pašvaldības apstiprināts saraksts un valsts akciju sabiedrības „Privatizācijas aģentūra” (turpmāk – Privatizācijas aģentūra) apstiprinājums par personām, kurām ir piešķirti privatizācijas sertifikāti (sertifikātu kontu, kurā ieskaita fiziskai personai piešķirtos sertifikātus); d) privatizāciju veicošās institūcijas izziņu par iegūtajām tiesībām privatizēt noteiktu īpašuma objektu vai Valsts un pašvaldību īpašuma privatizācijas un privatizācijas un privatizācijas sertifikātu izmantošanas pabeigšanas likuma 33.pantā minētā reģistra izrakstu (pagaidu konts); e) Privatizācijas aģentūras izsniegtu uzziņu par identifikācijas numura piešķiršanu, ja fiziska persona nav reģistrēta Iedzīvotāja reģistrā; f) tipveida līgumu ar bankas klientu par konta apkalpošanu. Līdz ar to, vienā privatizācijas sertifikātu kontu lietā vidēji var tikt apkopoti vidēji desmit dažādi dokumenti. Tas nozīmē, ka likvidējamās „Latvijas Krājbanka” turējumā esošo privatizācijas sertifikātu kontu lietās atrodas vismaz divdesmit miljoni dažādu dokumentu.Pamatojoties uz Arhīvu likuma 1.panta 16.punktu institūcija ir ikviena institūcija vai privātpersona, kurai ar ārēju normatīvo aktuvai publisko tiesību līgumu noteiktas valsts varas pilnvaras (tai skaitā Valsts prezidents, Saeima, Ministru kabinets, Valsts kontrole, tiesībsargs, Latvijas Banka, pašvaldība un cita atvasināta publisko tiesību juridiskā persona, tiešās vai pastarpinātās pārvaldes iestāde, Centrālā zemes komisija, Centrālā vēlēšanu komisija, prokuratūra, tiesa, notārs, tiesu izpildītājs), kā arī valsts vai pašvaldību kapitālsabiedrība, kurā valstij vai pašvaldībai pieder kapitāla daļas (akcijas). Arhīva likuma 1.panta 2.punkts nosaka, ka arhīva dokumentus iedala dokumentos, kas ir pastāvīgi glabājami vai uz laiku glabājami arhīvā tā arhīviskās vērtības dēļ. Atbilstoši Arhīva likuma 1.panta 19.punktam pastāvīgi glabājams dokuments ir dokuments, kas saskaņā ar likumu glabājams mūžīgi. Savukārt šī likuma 1.panata 22.punkts nosaka, ka uz laiku glabājams dokuments ir dokuments, kuram noteikts īslaicīgs (līdz 10 gadiem) vai ilgstošs (ilgāks par 10 gadiem) glabāšanas termiņš. Saskaņā ar Arhīvu likuma 4.panta otrās daļas 1.punktu institūcijai ir pienākums veikt dokumentu pārvaldību, nodrošinot dokumentu izvērtēšanu atbilstoši institūcijas funkcijām, lai noteiktu: pastāvīgi un uz laiku glabājamo dokumentu glabāšanas termiņu. Arhīva likuma 4.panta otrās daļas 3.punkts nosaka, ka institūcijai dokumentus ir pienākums glabāt institūcijas arhīvā vai akreditētā privātā arhīvā, nodrošinot šo dokumentu saglabāšanu un aizsardzību: a) pastāvīgi glabājamiem dokumentiem - līdz to nodošanai pastāvīgā valsts glabāšanā Latvijas Nacionālajā arhīvā; b) uz laiku glabājamiem dokumentiem- līdz tiem noteiktā glabāšanas termiņa beigām un iznīcināšanai. Atbilstoši šī likuma 4.panta trešajai daļai institūcijai ir pienākums saskaņot ar Latvijas Nacionālo arhīvu dokumentu klasifikācijas shēmas, dokumentu glabāšanas termiņus, uzziņas sistēmas, kā arī dokumentu iznīcināšanas aktus pirms dokumentu iznīcināšanas. Kritēriji, kā nosaka institūciju dokumentu glabāšanas termiņus vai klasificē dokumentus pēc to glabāšanas termiņa ir noteikti Ministru kabineta 2012.gada 6.novembra noteikumos Nr.748 „Dokumentu un arhīvu pārvaldības noteikumi” (turpmāk – Noteikumi Nr.748). Atbilstoši Noteikumu Nr.748 40.punktam, izstrādājot lietu nomenklatūru, dokumentu glabāšanas termiņus un arhīviski vērtīgos dokumentus nosaka, ievērojot šādus kritērijus: 1) normatīvajos aktos noteiktais glabāšanas termiņš; 2) institūcijas funkciju nodrošināšanai nepieciešamais glabāšanas termiņš; 3) Arhīvu likuma 8.panta pirmajā daļā noteiktie arhīviskās vērtības noteikšanas kritēriji. Savukārt no šo noteikumu 41.punkta izriet, ka, nosakot dokumentu glabāšanas termiņu un arhīviski vērtīgos dokumentus, institūcijas var izmantot Latvijas Nacionālā arhīva izstrādātos un Latvijas Nacionālā arhīva tīmekļa vietnē (http://www.arhivi.gov.lv) publiski pieejamos tipveida dokumentu glabāšanas termiņu paraugrakstus. Atbilstoši Latvijas Nacionālā arhīva mājas lapā pieejamajam 1996.gada 27.decembrī apstiprinātajam valsts institūciju tipveida dokumentu glabāšanas termiņu sarakstā minētajam, šobrīd ir identificēti atsevišķi dokumentu veidi, kuriem atbilstoši minētajam dokumentu aprakstam varētu būt noteikti glabāšanas termiņi, piemēram, paraksta paraugiem (165.punkts) un attaisnojošie dokumentiem, kas ir par pamatu, lai veiktu ierakstu privatizācijas sertifikātu konta lietā (122.punkts). Tomēr šajā sarakstā nav iespējams identificēt glabāšanas termiņus pārējiem dokumentiem, kas tika un tiek iesniegti privatizācijas sertifikātu kontu turētājam saistībā ar konta atvēršanu un to apkalpošanu. Attiecīgi šobrīd ir uzsāktas konsultācijas ar Latvijas Nacionālā arhīva administrāciju, lai pārliecinātos par minēto dokumentu uzglabāšanas termiņiem, iznīcināšanas un uzglabāšanas nosacījumiem, kā arī, kādus dokumentus ir nepieciešams nodot Valsts arhīvam un sabiedrībai „Altum”.Ņemot vērā minēto un lai nodrošinātu privatizācijas sertifikātu konta apkalpošanas nepārtrauktību, ir sagatavots likumprojekts, kas paredz precizēt likuma „Par privatizācijas sertifikātiem” pārejas noteikumu 11.punktā noteikto privatizācijas sertifikātu kontu nodošanas gala termiņu, t.i. līdz 2015.gada 31.maijam. |
| 3. | Projekta izstrādē iesaistītās institūcijas | Ekonomikas ministrija |
| 4. | Cita informācija | Nav |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nav. |
| 2. | Tiesiskā regulējuma ietekme uz tautsaimniecību un administratīvo slogu | Nav. |
| 3. | Administratīvo izmaksu monetārs novērtējums | Nav. |
| 4. | Cita informācija | Pagarinot likuma „Par privatizācijas sertifikātiem” pārejas noteikumu 11.punktā noteikto privatizācijas sertifikātu kontu nodošanas gala termiņš, t.i. līdz 2015.gada 31.maijam, kredītiestādes, tai skaitā likvidējamā „Latvijas Krājbanka”, kuras līdz šā likuma 3.1 panta pirmās daļas spēkā stāšanās dienai bija ieguvušas tiesības apkalpot privatizācijas sertifikātu kontus, varēs turpināt to turējumā esošo privatizācijas sertifikātu kontu apkalpošanu (izņemot jaunu privatizācijas sertifikātu kontu atvēršanu) atbilstoši tiesiskajam regulējumam, kas regulē kā minētos kontus apkalpo saskaņā ar likuma „Par privatizācijas sertifikātiem” 3.1 panta pirmo daļu deleģētā persona, bet ne vēlāk kā līdz 2015.gada 31.maijam. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar. |
| 2. | Sabiedrības līdzdalība projekta izstrādē  | Projekts šo jomu neskar. |
| 3. | Sabiedrības līdzdalības rezultāti  | Projekts šo jomu neskar. |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju, kas tiks elektroniski publicēta tīmekļa vietnē [www.vestnesis.lv](http://www.vestnesis.lv) Oficiālo publikāciju un tiesiskās informācijas likuma un citos normatīvajos aktos noteiktajā kārtībā. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | Ekonomikas ministrija, Latvijas Nacionālā arhīva administrācija, sabiedrība „Altum”, likvidējamā „Latvijas Krājbanka”. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar, jo Likumprojekts neparedz jaunu institūciju veidošanu, kā arī esošo institūciju funkciju paplašināšanu. |
| 3.  | Cita informācija | Nav. |

**Ekonomikas ministrs: V.Dombrovskis**

**Vīza: valsts sekretārs M.Lazdovskis**

03.04.2014. 14:45

1308

Drāke

67013162, Martins.Drake@em.gov.lv